Idees vir kreatiewe KersgeskenkeDie feesseisoen kan nogal jou sak ruk en met talle Suid-Afrikaners gaan dit tans broekskeur, maar dis steeds lekker om ŉ geskenkie te gee en te ontvang. Dit is maklik om soms uit die oog te verloor dat dit nie gaan oor wát jy gee en ontvang nie, maar eerder oor die gesindheid waarmee dit gedoen word. Geskenke oor die Kersseisoen herinner ons aan die Groot Geskenk wat ons ontvang het toe God sy seun vir ons aarde toe gestuur het! Geskenke moet dus nie die ware betekenis van Kersfees oorskadu nie, maar eerder tot die werklike rede vir Kersfees bydra. Maroela Media het gaan kyk na ŉ paar idees om jou geliefdes vanjaar steeds met iets spesiaal te bederf, sonder om jou bankrekening in die rooi te druk: – Kom vooraf ooreen dat elkeen ŉ geskenk self moet maak, of elkeen moet ŉ klomp klein goedjies maak wat hy dan vir elke persoon by die Kersete gee (byvoorbeeld boekmerke, sleutelhouers of fotoraampies wat geverf is). – Trek name uit ŉ hoed en elkeen moet vir dié persoon iets uit jou huis gee wat jy nie meer gebruik nie, maar wat die ander persoon waardevol kan vind. Jy kan hier kreatief wees en ook ŉ lekker tong-in-die-kies-geskenk gee, byvoorbeeld ŉ resepteboek vir die persoon wat glad nie kan kook nie. – Laat elke persoon ŉ geskenk ter waarde van ŉ voorafbepaalde bedrag koop wat vir ŉ man of ŉ vrou gepas sal wees. Al die geskenke (toegedraai, maar sonder name) word dan in die middel van die tafel gesit. Die oudste persoon aan tafel kies ŉ geskenk en maak dit oop. Dan kies die persoon aan sy of haar linkerkant een en maak dit oop. Die eerste persoon kan dan kies om sy of haar geskenk óf te hou, óf om te ruil met die tweede persoon se geskenk. Die derde persoon kies dan ŉ geskenk en maak dit oop, en dié persoon het dan weer die keuse om dit óf om te ruil met een van die eerste twee persone se geskenke, óf te hou. Dit raak baie pret omdat daar gewoonlik ŉ paar gunstelinggeskenke is wat almal wil hê! Elke volgende persoon kan dus kies uit elk van die ander geskenke wat reeds oopgemaak is. Uiteindelik kan die persoon wat begin het, laaste weer kies uit al die geskenke wat om die tafel te sien is. Argieffoto (Foto: rawpixel/Pixabay) – Laat elke vrou ŉ geskenk vir ’n vrou ter waarde van ŉ voorafbepaalde bedrag koop, en elke man koop ŉ geskenk vir ŉ man van dieselfde bedrag. Die koper draai dit toe en skryf buite-op net “vrou” of “man”. Al die geskenke word onder die boom gesit, en die gasheer of gasvrou deel dan die toegedraaide geskenke uit na goeddunke. – Besluit as familie of vriendekring saam dat julle vir mekaar dade gee vir Kersfees. Hierdie dade word dan op kaartjies geskryf, byvoorbeeld: “Oom Pieter: Een karwas van Samuel” of “Ouma Santie: ŉ Lekker voetevryf- en tone-verf van Anneke”. Elke gas by jou Kersete kry ŉ mooi gemaakte Kersfeesboksie op sy of haar plek aan tafel, en almal gooi dan hulle geskenkkaartjies in die boksie vir die persoon om te gebruik wanneer hy of sy wil. – Jy kan ook dié dade met komplimente vervang. Gee in hierdie geval aan tafel, voor die ete bedien word, vir elkeen ‘n pakkie kaartjies en ’n pen. Elkeen moet dan vir elk van die ander gaste aan tafel ’n mooi kompliment neerskryf en dit in die persoon se houertjie gaan gooi. Dit kan met name gedoen word, of anoniem. Timea Kulcsar van The Flow Experience het ook ŉ paar idees wat hierdie Kersfees nie jou sak sal ruk nie.